Net nog 'n paar gedagtes: Antiekeware
1950's "Ball & claw" vertoonkas met 'n 1930's "barley twist" potplanthouer langs dit
Gedurende die 1980's het ek 'n voorliefde vir alles oud en antiek ontwikkel. My droom was om in 'n ou "vintage" huis met houtvloere en staalplafonne te woon en ons het amper 'n ou 1890 huis in Krugersdorp-Noord gekoop, maar in daardie dae was dit my nie beskore nie. So ek het gedoen wat enige ander vrou met 'n manie doen, die beste gemaak van 'n slegte saak en my hele (moderne) huis gemeubileer met antiekeware en muurpapier en "vintage" linneware gebruik vir atmosfeer.
My voorliefde was eintlik silwer- en porseleinware, maar selfs 'n 1950's vertoonkas het nie my aandag ontduik nie. Vandag staan dit vol met silwer en porselein wat ek destyds aangeskaf het. Dit "pas" nou nie meer by my huidige dékor nie, wat diep uit Afrika is, maar ek is nog vreeslik lief daarvoor. Oor die jare het ek baie van my aankope verkoop maar 'n paar gunstelinge het agter gebly.
Soos hierdie 1850's Stinkhout Kaapse lessenaar wat nog in uitstekende toestand is. Dit het 'brass' handvatsels op die sewe laaie en die pragtigste antieke patina. Dit is steeds in daaglikse gebruik en is die plekkie waar ek 'n bietjie kreatiwiteit beoefen; groete kaartjies maak en in my joernale skryf. Die lamp is 'n 1920's teleskopiese tafellamp met 'n brons smid (blacksmith) figuur.
Die redes waarom mense antieke ware koop verskil baie. Mense word byvoorbeeld deur nostalgie gedryf, omdat versamelaars van oudhede daarin 'n manier vind om die verlede terug te roep, om onsterflikheid te koop. Of vir belegging of om iets na te laat vir die nageslag. Dan is daar snobwaarde ook. Die algemene bekendheid van sekere voorwerpe, soos Lalique en Galle-glasware uit die Art Nouveau en Art Deco-tyd, laat jou gaste dadelik verstaan jy is goed daaraan toe.
Hier is 'n paar van my versamelings :
Lloyd Loom wasgoed mandjie van die 1920's
'n Koppie en piering vanuit die 1930's (dink ek, geen identifiserende merke nie)
Silwer bottermes vanuit die 1800's
"Chain mail mesh purse" vanaf die Victoriaanse era
'n Versameling snyglas items (cutglass) uitgestal in my gastekamer
Snyglas versameling - 'n sout en peper, mosterd en asyn stelletjie heel agter, regs is 'n parfuumfles en heel voor 'n bakkie vir lekkernye
Middel - 'n Silwer troukoekmes - Sheffield 1921
Een van my vele "mismatched" koppies en pierings, gekoop sommer net oor dit mooi is
Labels: antieke meubels, antiekeware, koppie en piering, porselein, silwer, silwerware
Maree Clarkson 3 December 2013 at 12:16
Baie dankie Liz! Ek het nog baie ander goed, dis net 'n gaval van die kamera uitkry!